༡རྩོམ་པ་ལ་མཁོ་ཞིང་མེད་དུ་མི་རུང་བ་དག་དངོས་ཤུགས་གང་རུང་ནས་རྒྱས་པར་བསྟན་པ།སྙན་ངག་མེ་ལོང་ལས།ཤིས་བརྗོད་ཕྱག་བྱ་དངོས་པོ་ནི།།ངེས་པར་བསྟན་པ་དེ་ཡི་སྒོ།།ཞེས་གསུངས་བ་བཞིན།ཆོས་རྗེ་ས་པཎ་ཁོང་གིས་ཐོག་མར་མཆོད་བརྗོད་ནས་མགོ་བཟུང་སྟེ།རྩོམ་པའི་མན་ངག་རེ་རེ་བཞིན་རྒྱས་བསྡུས་འཚམས་པར་བསྟན་ཡོད་དེ།མཁས་འཇུག་ལས།བསྟན་བཅོས་བྱེད་པའི་དམ་པ་ཡིས།།སྟོན་པ་ལ་ནི་མཆོད་བརྗོད་བྱ།།བསྟན་པ་སྤེལ་ཕྱིར་དག་པའི་ཚིག།འདི་ལ་འཐད་པ་བཟང་པོ་མཐོང་།།ཅེས་གསུངས་བ་བཞིན་མཆོད་བརྗོད་འདི་སྤྱིར་བཏང་དུ་རང་རྒྱུད་ལ་བསོད་ནམས་གསོག་པ་དང་།རྩོམ་པའི་བར་ཆད་ཞི་བ་ལས་གཞན་སྟོན་པ་གཙོ་བྱས་པའི་བླ་མ་སོགས་ལ་མཆོད་པར་བརྗོད་པ་དེས་ཕྱི་ནང་གྲུབ་མཐའི་ཁྱད་པར་འབྱེད་པ་དང་།སྒོས་སུ་ཕྱི་རོལ་བ་གང་ཞིག་ནང་བའི་སྐྱབས་འོག་ཏུ་འདྲེན་པའི་དགོངས་པ་གལ་ཆེན་ལྡན་པ་ཟུར་དུ་བསྟན་པ་དང་།དེ་ལས་ཀྱང་ཁྱད་ཆོས་གཙོ་བོ་ཞིག་ཡོད་པ་ནི་བསྟན་བཅོས་ཀྱི་སྔོན་འགྲོའི་མཆོད་བརྗོད་ཀྱི་ནང་དུ་བསྟན་བཅོས་སྤྱིའི་འགངས་འདུས་བར་འདོད་དེ།དབུ་མ་རྩ་ཤེས་ཀྱི་མཆོད་བརྗོད།གང་གིས་རྟེན་ཅིང་འབྲེལ་བར་འབྱུང་།།འགག་པ་མེད་པ་སྐྱེ་མེད་པ།།ཆད་པ་མེད་པ་རྟག་མེད་པ།།འོང་བ་མེད་པ་འགྲོ་མེད་པ།།ཐ་དད་དོན་མིན་དོན་གཅིག་མིན།།སྤྲོས་པ་ཉེར་ཞི་ཞི་བསྟན་པ།།རྫོགས་པའི་སངས་རྒྱས་སྨྲ་རྣམས་ཀྱི།།དམ་པ་དེ་ལ་ཕྱག་འཚལ་ལོ།།ཞེས་པ་ལས་བསྟན་བཅོས་སྤྱིའི་འགངས་སམ་བརྗོད་དོན་འདུས་ཡོད་པ་སོགས་ཀྱི་མཚོན་ནུས་སོ།།མཆོད་བརྗོད་དེ་ཡང་གཞུང་འདི་ལས་གསུངས་བ་བཞིན།མཆོད་བསྟོད་འདུད་པའི་བདག་ཉིད་ཅན།།ཤིས་པར་བརྗོད་སོགས་མི་འགལ་ཏེ།།ཐམས་ཅད་དུ་ཡང་སྟོན་པ་ཡི།།ཆེ་བ་འབའ་ཞིག་སྟོན་ཕྱིར་རོ།།ཞེས་བྱུང་བ་ནི་དབྱངས་ཅན་མ་དང་འཇམ་དཔལ་དབྱངས།སྤྱན་རས་གཟིགས་དང་ཡང་ན་སྟོན་པ་བཅོམ་ལྡན་འདས་དང་ཐུགས་རྒྱུད་གཅིག་པའི་བླ་མ་སོགས་གང་ཞིག་ལ་མཆོད་པར་བརྗོད་ཀྱང་མཐར་ཐུག་ན་སྟོན་པ་བཅོམ་ལྡན་འདས་ཀྱི་ཐུགས་རྒྱུད་ཀྱི་མཁྱེན་པ་དང་བརྩེ་བ་སོགས་ལ་མཆོད་པར་བརྗོད་པ་ཡིན་པས་འགལ་བ་མེད་པ་དང་།དེ་ལས་བསྟན་བཅོས་གང་གི་དགོས་སོགས་ཆོས་བཞི་ལས་མཐར་ཐུག་ཀུན་མཁྱེན་ཡེ་ཤེས་འཚོལ་བའི་ཉིང་དགོས་ཡང་ཟུར་དུ་བསྟན་པའོ།དཔེར་ན།འདུད་པའི་མཐའ་ཅན་ནི་རཱ་མ་ཎའི་རྟོགས་བརྗོད་ལས།བློ་བཟང་རྒྱལ་མེད་ཁང་ཆེན་དུ།།བསོད་ནམས་རིན་ཆེན་ལ་ཆགས་ཏེ།།བདག་ཉིད་ལ་ནི་སྙིང་ཉེ་བ།།སངས་རྒྱས་དབང་གི་རྒྱལ་བོར་འདུད།།ཅེས་པ་དང་ཤིས་བརྗོད་མཐའ་ཅན་ནི་ཐོན་མིའི་ཞལ་ལུང་ལས།དངོས་འཛིན་ཚང་ཚིང་གཅོད་པའི་རལ་གྲི་དང་།།ཟབ་དོན་གླུ་རུ་ལེན་པའི་པུསྟི་ཀ།བསྣམས་པ་གང་དེའི་མཁྱེན་རབ་བདུད་རྩི་ཡིས།།བདག་གི་སྒོ་གསུམ་རྣམ་ཀུན་བརླན་པར་མཛོད།།ཅེས་པ་དང་།མཆོད་པའི་མཐའ་ཅན་ནི་རཱ་མ་ཎའི་རྟོགས་བརྗོད་ལས།ལེགས་བཤད་བདུད་རྩིས་མིག་སྨན་གྱིས།།འཇུག་དང་ལྡོག་པའི་གནས་རྣམས་ལ།།ཟབ་ཡངས་བླ་གྲོས་མིག་འབྱེད་པའི།།བླ་མའི་ཞབས་རྡུལ་སྤྱི་བོས་མཆོད།།ཅེས་གསུངས་ཡོད་པ་བཞིན་དུ་མཐར་ཐུག་གི་བསྟོད་ཡུལ་བསྟོད་བྱ་དེ་སྐྱོན་ཀུན་ཟད་དང་ཡོན་ཏན་ཀུན་ལྡན་གྱི་སྟོན་པ་ཤཱཀྱ་ཐུབ་པའི་ཐུགས་རྒྱུད་ཀྱི་ཡེ་ཤེས་ལ་བསྟོད་པའོ།།ཞར་དུ་དམ་བཅའ་བ་དང་དངོས་པོ་ངེས་བསྟན།བློ་ལྡན་ཉན་སྐུལ་སོགས་ཀྱང་མེད་དུ་མི་རུང་ཞིང་རྩོམ་པའི་ཐབས་སུ་འཁྱེར་ཚུལ་ནི།གཞུང་ཉིད་ལས་དམ་བཅའ་བ་དང་བསྐུལ་ཚིག་སོགས།།འཆད་ཕྱིར་སྤྲོ་བ་སྟོན་པ་སྟེ།།མཆོག་རྟོགས་འགྲུབ་པའི་རྒྱུར་འགྱུར་བས།ཁས་ལེན་པ་ལ་འགལ་བ་རེད།།ཅེས་བསྟན་ཏེ།དམ་བཅའ་བ་ནི་ཆོས་ཀྱི་འཁོར་ལོ་བསྐོར་བ་སོགས་རྣམ་དཀར་དགེ་བའི་ལས་སུ་གཏོགས་པའི་རིགས་ཅན་དུ་བདག་གིས་རྩོམ་པར་བྱའོ་ཞེས་ཁས་བླངས་པས་དོན་བཟང་པོ་འཆད་པ་ལ་སྤྲོ་བ་སྟོན་པ་དང་།དགེ་བའི་ལས་བསྐྱེད་པ།རང་ཉིད་ལ་ཡི་དམ་གྱི་ལྷའི་བྱིན་རླབས་ཐོབ་པ།རྩོམ་པ་ལ་མཁས་ཚུལ་སོགས་ཀྱི་དོན་སྟོན་པའོ།།དངོས་པོ་ངེས་བསྟན་ལ་མཚོན་ནའང་མཆོད་བརྗོད་དང་འདྲ་བར་རྩོམ་པའི་ཡན་ལག་ལ་མེད་དུ་མི་རུང་ཞིང་བརྩམ་བྱའི་གཞུང་གི་དོན་ཐམས་ཅད་བསྡུས་ནས་སྟོན་ཐུབ་པ་ནི་ས་པཎ་ཁོང་གི་ས་སྐྱ་ལེགས་བཤད་ལས།རིག་པའི་དཔྱད་ན་ཆོས་ལུགས་མི་འགལ་ཞིང་།།འཇིག་རྟེན་བྱ་བ་ཀུན་ནས་ལེགས་བསྒྲུབ་པ།།དམ་པ་རྣམས་ཀྱི་སྤྱོད་ཚུལ་ཅི་འདྲ་ཞིག།བཤད་པ་འདི་ནི་ལེགས་བཤད་རིན་ཆེན་གཏེར།།ཞེས་ས་སྐྱ་ལེགས་བཤད་ཀྱི་བརྗོད་བྱ་མཐའ་དག་གི་འགངས་འདུས་བའི་སྒོ་ནས་སྟོན་ཐུབ་བ་དང་།ཡང་དགེ་ལྡན་ལེགས་བཤད་ལས།ཡ་རབས་དམ་པའི་སྤྱོད་ཚུལ་ལ།།འཇུག་འདོད་བློ་ལྡན་སྐལ་བཟང་དག།ལེགས་བཤད་སྦྲང་རྩིའི་དྲི་བསུང་ཅན།།པད་དཀར་ཆུན་པོ་འདི་བརྟེན་རིགས།།ཞེས་པ་འདི་ཡང་གོང་དང་འདྲ་བ་མ་ཟད།།ད་དུང་བསྟན་བཅོས་ཀྱི་བརྗོད་དོན་དང་དགོས་བ།བྱེད་ལས་སོགས་དཀྱུས་གཅིག་ཏུ་སྟོན་པའི་ནུས་བ་ཆེན་པོ་དང་ལྡན་པའོ།།བློ་ལྡན་ཉན་སྐུལ་ནི་སྐྱེས་བུ་གང་ཞིག་ལ་མཚོན་ནའང་རང་ཉིད་གཅིག་པུ་ཐར་བ་དང་ཐམས་ཅད་མཁྱེན་པའི་སར་བགྲོད་པ་ཙམ་མ་ཡིན་པར།མཁའ་ཁྱབ་ཀྱི་སེམས་ཅན་ཐམས་ཅད་སངས་རྒྱས་ཀྱི་སར་འགོད་དགོས་རྐྱེན།བློ་ལྡན་ཉན་སྐུལ་ནི་ནང་བའི་རྩོམ་རིག་གི་རྩོམ་པའི་ཡན་ལག་ཁྲོད་མེད་དུ་མི་རུང་བ་ཞིག་ཡིན་ཞིང་།སྒྲ་དང་ཚད་མ།སྙན་ངག་སོགས་བརྗོད་དོན་རིག་བཅུ་སོ་སོ་གང་རུང་དང་འབྲེལ་བའི་བསྟན་བཅོས་ཞིག་ཡིན་ཡང་།མཐར་ཐུག་གི་དམིགས་ཡུལ་ནི་ཀུན་མཁྱེན་སྒྲུབ་པའི་ཐབས་སུ་འཁྱེར་དགོས་སྟབས།མདོ་སྡེ་རྒྱན་ལས།རིག་པའི་གནས་ལྔ་དག་ལ་མཁས་པར་མ་བྱས་པར།།འཕགས་མཆོག་གིས་ཀྱང་ཐམས་ཅད་མཁྱེན་ཉིད་མི་འགྱུར་ཏེ།།ཞེས་གསུངས་བ་ལས་ཤེས་ཐུབ།བློ་ལྡན་ཉན་སྐུལ་ནི་ཐོན་མིའི་ཞལ་ལུང་ལས།དེ་སླད་ཚུལ་འདིར་འཇུག་འདོད་པའི།།བློ་གསལ་སྐལ་བཟང་ཤེས་ལྡན་དག།ཚིམ་མེད་དོན་དུ་གཉེར་བའི་བློས།།བརྡ་སྤྲོད་རྒྱ་མཚོར་རོལ་བར་མཛོད།།ཞེས་དང་སྙན་ངག་སྤྱི་དོན་ལས།དེ་སླད་རིག་བྱེད་ཟབ་མོར་འཇུག་འདོད་པའི།།དཔྱོད་ལྡན་གཞོན་ནུ་རིས་མེད་ཁྱེད་ཅག་གིས།།དགའ་བའི་ཉམས་དང་དགོད་པའི་འཛུམ་དང་བཅས།།དོན་ལྡན་ངག་གི་རྒྱུད་མངས་འདི་གསོན་མཛོད།།ཅེས་གསུངས་བ་ནང་བཞིན་མཁས་པ་རང་གི་ལེགས་པར་མཁྱེན་ཞིང་གཞན་ལ་འདོམས་པར་མཛད་པས་སྐལ་ལྡན་གྱི་གདུལ་བྱ་མཐའ་དག་སྨིན་གྲོལ་ལ་འགོད་པའི་དགོས་པ་དང་སེམས་ཅན་གྱི་བློ་ཁ་ཆོས་ལ་སྐུལ་བའི་ནུས་པ་དང་ལྡན་པའོ།བསྟན་བཅོས་གང་ཞིག་མཛད་པའི་དགོས་པ་ཡང་མཁས་འཇུག་གི་རྩོམ་པའི་ཡན་ལག་ལས་རྣམ་བཤད་རིགས་པ་ལས་ལུང་དྲངས་ཡོད་པ་ནི་མདོ་དོན་ཆེ་བ་ཉིད་ཐོས་ནས།།ཉན་དང་ལེན་པ་ལ་སོགས་ལ།།ཉན་པ་པོ་དེ་གུས་འགྱུར་བས།།ཐོག་མར་དགོས་པ་བརྗོད་པར་བྱ་ཞེས་གསུངས་དོན་ཡང་བསྟན་བཅོས་གང་ཞིག་མཛད་པའི་ཚེ་ཀླད་དུ་དགོས་བ་སྨྲས་པས་གཞུང་དོན་གྱི་བརྗོད་བྱ་གཞན་རྒྱུད་ལ་བདེ་ལེགས་སུ་འགོད་པ་དང་ཡང་ན་གདུལ་བྱ་གང་གི་སེམས་རྒྱུད་འདུལ་བའི་ཐབས་སུ་འཁྱེར་བ།དེ་མིན་སྐལ་ལྡན་དག་གཞུང་ཉིད་ལ་ལེགས་པར་འཇུག་པའི་ཆེད་དུ་ཡིན་པས་རྩོམ་པའི་ཡན་ལག་ལ་མེད་དུ་མི་རུང་ངོ་།།